ઝવેરચંદ મેઘાણીએ ગીત અને લોકગીત વચ્ચેનો તફાવત કંઈક આ રીતે વર્ણવ્યો છે. ફળિયામાં કોઈ છોડ વાવો, તેનું જતન કરો, એ મોટો થાય અને ફૂલ બેસે તેને ગીત કહેવાય, પણ વગડામાં એની મેળે છોડ ઊગે, તેને ફૂલ આવે એને લોકગીત કહેવાય. આ ૧૯મી મેના રોજ આવાં અનેક લોકગીતો જેમના કંઠ થકી અમરત્વ પામ્યાં છે એવાં ‘વગડાના ફૂલ‘ પદ્મશ્રી દિવાળીબહેન ભીલની વિદાયને ત્રીજું વર્ષ બેસશે, ત્યારે ગુજરાતી લોકસંગીતને જેમણે છેક દિલ્હી સુધી સન્માન અપાવેલું તેવા ગુજરાતી લોકસંગીતના એ ટોડલાને શ્રદ્ધાસુમન અર્પણ કરવાની ફરજ કેમ ચૂકાય…?